b'\n_START_ARTICLE_\nAvokauppa\n_START_PARAGRAPH_\nAvokauppa eli avoin kauppa on Suomessa vapaamuotoinen sopimus, jossa tuotteen myyj\xc3\xa4 ja ostaja sopivat siit\xc3\xa4, ett\xc3\xa4 ostajalla on oikeus palauttaa tuote takaisin kauppaan ja saada maksamansa kauppahinta takaisin, jos h\xc3\xa4n ei halua pit\xc3\xa4\xc3\xa4 tavaraa.\n_START_SECTION_\nAvoimen kaupan ehdot\n_START_PARAGRAPH_\nAvoimessa kaupassa ostajalla on oikeus m\xc3\xa4\xc3\xa4r\xc3\xa4tyn ajan kuluessa palauttaa tavara myyj\xc3\xa4lle, vaikka siin\xc3\xa4 ei olisi mit\xc3\xa4\xc3\xa4n virhett\xc3\xa4. Myyj\xc3\xa4 puolestaan on sidottu kauppasopimukseen my\xc3\xb6s ostajalle varattuna harkinta-aikana. T\xc3\xa4ll\xc3\xa4 tarkoitetaan sit\xc3\xa4, ett\xc3\xa4 myyj\xc3\xa4 ei voi purkaa avokauppaa ja ett\xc3\xa4 ostaja voi purkaa sen vain sovitun ajan kuluessa._NEWLINE_Mik\xc3\xa4li ostaja p\xc3\xa4\xc3\xa4tt\xc3\xa4\xc3\xa4 pit\xc3\xa4\xc3\xa4 tavaran, kauppa muuttuu pysyv\xc3\xa4ksi, kun sovittu harkinta-aika on kulunut loppuun.\n_START_SECTION_\nVaaranvastuu tavarasta\n_START_PARAGRAPH_\nAvoimessa kaupassa vaaranvastuu tavarasta siirtyy ostajalle, kun tavara luovutetaan \xe2\x80\x93 samoin kuin tavallisessa kaupassa. Lain mukaan vaaranvastuu on ostajalla siihen saakka, kunnes tavara palautetaan myyj\xc3\xa4lle.\xe2\x80\x89'